สมบัติ ยะสินธุ์

**สมบัติ ยะสินธุ์** (เกิด 16 กุมภาพันธ์ พ.ศ. 2508)  เป็นนักธุรกิจและนักการเมืองชาวไทย ปัจจุบันดำรงตำแหน่งเป็นสมาชิกสภาผู้แทนราษฎรจังหวัดแม่ฮ่องสอน สังกัดพรรคภูมิใจไทย อดีตรองหัวหน้าพรรคประชาธิปัตย์ ดูแลพื้นที่ภาคเหนือ อดีตกรรมการยุทธศาสตร์พรรคประชาธิปัตย์ อดีตรองนายกองค์การบริหารส่วนจังหวัดแม่ฮ่องสอน

## ประวัติ
สมบัติ เกิดเมื่อวันที่ 16 กุมภาพันธ์ พ.ศ. 2508 ที่ตำบลปากบ่อง อำเภอป่าซาง จังหวัดลำพูน ในครอบครัวเกษตรกร เป็นบุตรนายบุญทรัพย์ กับนางเกี๋ยงคำ ยะสินธุ์ และย้ายมาอยู่ที่อำเภอปาย เมื่อปี พ.ศ. 2534 ด้านครอบครัวสมรสกับนางพรทิพย์ ยะสินธุ์ มีบุตร 4 คน คือ
# นายกรินทร์ ยะสินธุ์ 
# นายกษิดิศ ยะสินธุ์ 
# นายกษิดิ์เดช ยะสินธุ์ 
# นายกฤติเดช ยะสินธุ์ 

สำเร็จการศึกษาระดับชั้นมัธยมศึกษาตอนต้น จากโรงเรียนวชิรป่าซาง จังหวัดลำพูน ระดับมัธยมศึกษาตอนปลาย จากโรงเรียนวิมุตยารามพิทยากร ระดับปริญญาตรี สาขาบริหารงานบุคคล จากมหาวิทยาลัยพายัพ และระดับปริญญาโท คณะบริหารธุรกิจ จากมหาวิทยาลัยเชียงใหม่

## การทำงาน
### ด้านธุรกิจ
สมบัติ ทำธุรกิจเกี่ยวกับการจำหน่ายสินค้าปุ๋ยและเคมีภัณฑ์ทางการเกษตร ห้างหุ้นส่วนจำกัด สมบัติเคมีเกษตร

### ด้านการเมือง
สมบัติ เข้าสู่การเมืองโดยเป็นสมาชิกสภาองค์การบริหารส่วนจังหวัดแม่ฮ่องสอน เขตอำเภอปาย 3 สมัย (2538-2550) และรองนายกองค์การบริหารส่วนจังหวัดแม่ฮ่องสอน (2540-2542) ต่อมาในการเลือกตั้งสมาชิกสภาผู้แทนราษฎร พ.ศ. 2550 เดิมทางพรรคจะส่งโชคชัย เวชกิจ สมาชิกสภาองค์การบริหารจังหวัดแม่ฮ่องสอน เขตอำเภอขุนยวม แต่เพราะรัฐธรรมนูญ พ.ศ. 2550 กำหนดการเลือกตั้งเป็นแบบเรียงเบอร์ ส่งผลให้โชคชัย เวชกิจ ไม่มีความมั่นใจกับการเลือกตั้ง ทางพรรคประชาธิปัตย์ จึงบอกโชคชัยให้หาคนลงแทน ทางโชคชัยจึงได้เสนอสมบัติไป สุดท้ายสมบัติจึงตัดสินใจตามที่โชคชัยเสนอ ได้ลงสมัครสมาชิกสภาผู้แทนราษฎรจังหวัดแม่ฮ่องสอน และได้รับการเลือกตั้ง โดยเป็นสมาชิกสภาผู้แทนราษฎรเพียงคนเดียวของพรรคประชาธิปัตย์ ในเขตภาคเหนือตอนบน โดยเอาชนะอดีตสมาชิกสภาผู้แทนราษฎรอีก 3 คน คือ ปัญญา จีนาคำ (พรรคพลังประชาชน) อดุลย์ วันไชยธนวงศ์ (พรรคพลังประชาชน) และสมบูรณ์ ไพรวัลย์ (พรรคเพื่อแผ่นดิน) ต่อมาในการเลือกตั้งซ่อม ได้มีสมาชิกเพิ่มขึ้นอีก 1 คน คือ ขยัน วิพรหมชัย

ในการเลือกตั้ง พ.ศ. 2554 สมบัติ ลงสมัครรับเลือกตั้งในพื้นที่เดิม สามารถเอาชนะอดีตสมาชิกสภาผู้แทนราษฎรอีก 3 คน คือ ปัญญา จีนาคำ (พรรคเพื่อไทย) อดุลย์ วันไชยธนวงศ์ (พรรคชาติไทยพัฒนา) และสมบูรณ์ ไพรวัลย์ (พรรคภูมิใจไทย) และเป็นสมาชิกสภาผู้แทนราษฎรภาคเหนือตอนบน เพียงคนเดียว ที่ไม่ได้สังกัดพรรคเพื่อไทย

ในปี พ.ศ. 2561 สมบัติ เป็นคนจุดประกายให้ นายแพทย์ วรงค์ เดชกิจวิกรม อดีตสมาชิกสภาผู้แทนราษฎรจังหวัดพิษณุโลก ลงชิงตำแหน่งในหัวหน้าพรรค ในนาม**กลุ่มประชาชื่น** ก่อนจะพ่ายแพ้ให้กับอภิสิทธิ์ เวชชาชีวะ โดยผลการหยั่งเสียงเลือกตั้งหัวหน้าพรรคประชาธิปัตย์ ได้ประกาศว่าอภิสิทธิ์ เวชชาชีวะ ได้รับเลือกเป็นหัวหน้าพรรคประชาธิปัตย์ ด้วยคะแนน 67,505 คะแนน ขณะที่นายแพทย์ วรงค์ เดชกิจวิกรม ได้ 57,689 คะแนน และอลงกรณ์ พลบุตร ได้ 2,285 คะแนน

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 สมบัติ ลงสมัครรับเลือกตั้งในสังกัดพรรคประชาธิปัตย์เช่นเดิม แต่แพ้ให้กับปัญญา จีนาคำ จากพรรคพลังประชารัฐ

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 สมบัติ ลงสมัครรับเลือกตั้งในสังกัดพรรคประชาธิปัตย์เช่นเดิม แต่ย้ายไปลงสมัครรับเลือกตั้งในพื้นที่แม่ฮ่องสอน เขต 2 เนื่องจากประเมินฐานคะแนนในเขต 1 แล้วไม่เป็นที่นิยม จึงย้ายไปลงเขต 2 เอาชนะผู้สมัครจากพรรคการเมืองอื่น ได้เป็นสมาชิกสภาผู้แทนราษฎรพรรคประชาธิปัตย์เพียงคนเดียวในภาคเหนือของประเทศไทย และได้รับการเลือกตั้งเป็นสมัยที่ 3

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 สมบัติ ย้ายไปสังกัดพรรคภูมิใจไทย และได้รับการเลือกตั้งเป็นสมัยที่ 4

### สมาชิกสภาผู้แทนราษฎร
สมบัติ ยะสินธุ์ ได้รับเลือกตั้งเป็นสมาชิกสภาผู้แทนราษฎรมาแล้ว 4 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 จังหวัดแม่ฮ่องสอน สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 จังหวัดแม่ฮ่องสอน สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 จังหวัดแม่ฮ่องสอน สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 จังหวัดแม่ฮ่องสอน สังกัดพรรคภูมิใจไทย

## เครื่องราชอิสริยาภรณ์

## อ้างอิง

## แหล่งข้อมูลอื่น
* 
* 

หมวดหมู่:บุคคลจากอำเภอป่าซาง
หมวดหมู่:นักการเมืองจากจังหวัดแม่ฮ่องสอน
หมวดหมู่:สมาชิกสภาผู้แทนราษฎรจังหวัดแม่ฮ่องสอน
หมวดหมู่:นักการเมืองพรรคประชาธิปัตย์
หมวดหมู่:นักการเมืองพรรคภูมิใจไทย
หมวดหมู่:นักการเมืองที่เป็นแนวร่วมกปปส.
หมวดหมู่:บุคคลจากโรงเรียนวิมุตยารามพิทยากร
หมวดหมู่:บุคคลจากคณะบริหารธุรกิจ มหาวิทยาลัยพายัพ
หมวดหมู่:บุคคลจากคณะบริหารธุรกิจ มหาวิทยาลัยเชียงใหม่
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:ผู้ได้รับเครื่องราชอิสริยาภรณ์ ป.ช.